নিহত আঃ রহিমের লাশ ঢাকা মেডিকেল কলেজ হাসপাতালে ময়না তদন্ত সম্পন্ন হয়েছে। সখিপুর থানা ও স্থানীয় সূত্র জানায়, চরসেনসাস ইউপি নির্বাচনে ব্যালট বাক্স ছিনতাইয়ের চেষ্টাকালে পরাজিত চেয়ারম্যান প্রার্থী মমিন দিদারের সমর্থক ও পুলিশের সংঘর্ষে গত রোববার রাত ৮টার সময় নরসিংহপুর গ্রামের আঃ রহিম গুলিবিদ্ধ হয়। প্রথমে তাকে চাঁদপুর হাসপাতালে ও পরে ঢাকা মেডিকেল কলেজ হাসপাতালে ভর্তি করা হয়। গত সোমবার রাত ১১টায় সে চিকিৎসাধীন অবস্থায় ঢাকা মেডিকেল কলেজ হাসপাতালে মারা যায়। ঢাকা মেডিকেল কলেজ হাসপাতালে গত মঙ্গলবার তার মরদেহের ময়না  তদন্ত সম্পন্ন হয়েছে। উল্লে¬খ্য, চরসেনসাস ইউপির ৭ নং ওয়ার্ড আলী আশ্রাফ বেপারী কান্দি রেজিস্ট্রার্ড প্রাথমিক বিদ্যালয় কেন্দ্রে ভোট গণনা শেষে উপজেলা সদরে ফেরার পথে চাঁদপুর-শরীয়তপুর সড়কে পরাজিত চেয়ারম্যান প্রার্থী মমিন দিদারের সমর্থকরা ব্যালট বাক্স ছিনতাইয়ের চেষ্টা চালায়। তখন উত্তেজিত জনতাকে ছত্র ভঙ্গ করতে পুলিশ ১৫০ রাউন্ড ফাঁকা গুলি ছুড়ে। তখন ঘটনা স্থলে গুলিবিদ্ধ হয়ে দুলাল গাজী ও আবুল খায়ের চৌকিদার মারা যায়। পাঁচ জন গুলিবিদ্ধ হয়। নিহতদের লাশ ময়না তদন্ত শেষে গত সোমবার রাতে তার স্বজনদের কাছে হস্তান্তর করা  হয়েছে। নিহত আঃ রহিমের বাবা ছোবাহান হাওলাদার বলেন, পুলিশ লাঠি চার্জ করলেই মানুষের ভীর কমে যেত। কিন্তু তারা মানুষ ছত্রভঙ্গ করতে নির্দয় ভাবে গুলি ছুড়ে। আমার ছেলে গুলিবিদ্ধ হলে তাকে হাসপাতালে নিয়ে যাই। চিকিৎসাধীন অবস্থায় সে মারা যায়। পুলিশের বিরুদ্ধে মামলা করার সাহস পাচ্ছি না। আল্লাহ যেন তাদের বিচার করেন। চরসেনসাস ইউপির নবনির্বাচিত চেয়ারম্যান আনোয়ার হোসেন বালা বলেন, নির্বাচনী সহিংসতায় গুলিবিদ্ধ আঃ রহিম ঢাকা মেডিকেল কলেজ হাসপাতালে চিকিৎসাধীন অবস্থায় মারা গেছে। তার শরীর থেকে একটি গুলি বের করা হয়েছে। সখিপুর থানার  ভারপ্রাপ্ত কর্মকর্তা (ওসি) ধীরেন চন্দ্র মহাপাত্র জানান, গুলিবিদ্ধ হয়ে নিহত ব্যক্তির লাশের ময়না তদন্ত ঢাকা মেডিকেল কলেজ হাসপাতালে সম্পন্ন হয়েছে। তার পরিবারের সদস্যদের কাছে মরদেহ হস্তান্তর করা হয়েছে। এই ঘটনায় নির্বাচনে দায়িত্ব প্রাপ্ত প্রিজাইডিং অফিসার আবুল হোসেন বাদী হয়ে সখিপুর থানায় অজ্ঞাত দুই হাজার লোককে আসামী করে একটি মামলা দায়ের করেছে।